**God i invaitim ol yangpela long stap pulap long laip na laik.**

Long Oktoba 2018 Pop Francis i bungim sampela bisop bilong olgeta hap na diskaa long rot bilong helpim ol yangpela long gro long bilip na painim vokesen God i signautim ol long en.

Em i tok: “Mi laik bai yupela i ken stap nambawan long tingting bilong sios, long wanem yu stap long hat bilong mi.”

Pas bilong ol bisop long Yia bilong Yut 2008:

* Mipela amamas tru long ol yut na ol yut i hap tru bilong sios.
* Ol bikpela manmeri mas stap klostu long ol yut, harim wari bilong ol na sambai wantaim ol long taim bilong traim.
* Ol bikpela manmeri no ken les long autim Gutnius long ol yangpela, skulim ol long bilip, na strongim ol long bihainim Jisas i Bikpela bilong ol.
* Bung wantaim ol long Misa na salensim ol long go na autim Gutnius na kamap holi.

Bilip em wanem samting?

* Lukim olgeta samting long ai bilong Jisas yet.
* Wokim desisen i fit long plen bilong God.
* Bilip helpim yumi long bihainim vokesen bilong laikpasin.
* Bilip helpim yumi long harim stia bilong Holi Spirit na toktok wantaim Tok bilong God, em i Rot, Tok Tru na Laip.
* Wok skelim em i present bilong Holi Spirit, i kam long laip eksperiens na pilim; em i soim yumi rot bilong wokabaut bilong Gutnius, na bihainim singaut bilong Bikpela long stap single, marit, kamap relijus brata na sista, o kamap pris.
* Em i no isi, long wanem em i ken kamap wanpela wok misin i bihainim rot kruse.
* Sios i mas sambai wantaim ol yangpela taim ol i mekim olsem, bai ol i ken kisim strong na wok bung wantaim long kamapim Kingdom bilong God.

Santu Maria i ken soim rot long tok yesa long signaut bilong God.

1. Strongim Kristen femili.

I gat wanpela vokesen tasol: bihainim Jisas, laikpasin, na autim/serim Gutnius, moa yet long tarangu. Yumi mekim dispela wok long 4pela kain we: single laip, marit laip, relijus laip, o wok pris. Femili i ples we yangpela i painimaut vokesen bilong ol.

Papamama i mas bihainim marit promis bilong ol, pre wantaim ol pikinini, lotu wantaim ol, putim Jisas namel long laip bilong ol, bihainim lo bilong God, na wokabaut long Kristen laip long olgeta liklik samting bilong wan wan de, na tek pat long wok bilong sios.

*(Bilip bilolng Joakim na Anna i helpim Maria long tok yesa long God)*

1. Bringim Pikinini long God taim ol i yangpela.

Jisas yet i bin gro long save na gutnem long ai bilong God na ol pipel.

Ol papamama, tisa, na komuniti i redim yangpela long vokesen.

Sampela i painim vokesen bilong ol taim ol i yangpela tru, na ol i no senisim.

*(Maria na Josep i refim Jisas long vokesen bilong em.)*

1. Strongim pasin bilong pre long femili.

Prea i kamapim vokesen, olsem Maria i harim singaut long taim bilong prea.

Prea em i we bilong stap wantaim God na God i stap wantaim yumi.

*(Maria i lainim prea long haus long Nazaret na pilim tru God i stap wantaim em.)*

1. Askim God long blesim yangpela na bilip olsem ol inap mekim bikpela wok.

Maria i yangpela tru na mekim bikpela sakrifais long tok yesa. Arapela yangpela inap mekim olsem tu.

1. Tingim tu ol liklik lain bilong bus, ol dropout.

Planti taim i no rong bilong ol yet, na sapos ol i gat sans ol i ken mekim bikpela samting.

*(Maria i singsing osem: Sol bilong mi litimapim nem bilong God … em i lukluk long mi taim mi samting nating.”*

1. Givim ol pikinini i go long God na sambai wantaim ol long painim plen bilong God.

Papamama i *was*papamama tasol, i lukautim ol pikinini long nem bilong Papa tru bilong ol.

Godpapa i gat plen long olgeta pikinini, na papamama i mas helpim ol long painim dispela plen.

*(Maria n Josep i bringim Jisas long tempel na givim em long God; isi isi ol i mas larim Jisas i bihainim vokesen bilong em.)*

1. Putim ol yangpela i go long han bilong Santu Maria.

Ol mama i save laikim tru ol pikinini bilong ol. Maria i mama bilong Jisas na mama bilong yumi tu. Strongim ol yangpela long givim laip bilong ol long Maria, beten korona wantaim ol, na putim ol long han bilong Maria. Planti vokesen i kam long hat bilong Maria.

*(Maria i mama bilong yumi olgeta. “Meri, lukim pikinini bilong yu …”)*

1. Helpim ol yangpela long tek pat long ektiviti bilong sios, na skulim ol long amamas bilong wok sevis.

Kalsa bilong nau i pulim ol yangpela long tingting long ol yet, na dispela i no save sapotim vokesen bilong sevis.

Givim sans long yangpela long singsing na danis long lotu; givim sans long ol long skulim ol arapela yangpela long skul katekismo; givim sans long wok sevis long ol tarangu.

*(Maria i go lukim kandere Elizabet bilong helpim em.)*

1. Pre bai God i ken singautim planti yangpela long tok yesa long plen bilong em.

Vokesen i kam long God. *Wok* i desisen bilong yumi yet.

Bikos vokesen i kam long God, yumi mas askim God long dispela presen.

*(Maria i pre wantaim ol aposel long Pentikos bai Holi Spirit i ken stiaim ol yangpela.)*

1. Salensim yangpela long kamap holi.

Yangpela tu i ken kamap santu: Jacinta na Franciso, Maria Goretti, Peter to Rot.

Skulim ol yangpela long laip bilong ol santu.

Ol i ken kamap holi taim ol i bihainim Jisas na wokabaut long bilip, bihainim eksampel biong Jisas na harim tok bilong Papa, laikim arapela olsem Jisas i bin laikim ol, inap long indai.

*(Mipela beten oslem: “Santu Maria, Mama bilong God, pre bilong helpim mipela, manmeri bilong sin.”)*

Toktok i go long ol yangpela:

1. **God i laikim yu**. Disaipel Jon i yangpela taim Jisas i singautim em, na Jisas em i laikim em tru.
2. **God i gat wanpela driman long yu**. Em i laik bringim yu long wanpela trupela gutpela sindaun.
3. **God i laik yu painim dispela driman**. Em i stap dip tru long hat bilong yu. No ken givap.

Maski sapos yu sot long moni o edukesen, o wok; no ken pundaun long spak o drag o raskol pasin, pamuk, o pait. Dispela em i no driman bilong papa bilong yu!

Jisas i lukluk long yu na laikim yu. Em i laik bai yu pulap long laip na amamas.

Yu ken tek pat long sanapim Kingdom bilong God, Kingdom bilong amamas, laik, belisi hia long graun.

Yusim bilip long senisim olgeta desisen bilong laip I ken kamap step bilong bringim yu long dispela trupela amamas God i singautim yu na olgeta manmeri long en.

1. **No ken pret long bihainim driman bilong Papa.**

Yupela yangpela inap wokim gutpela wok taim yu bilip, wok hat, kamapim gutpela senis, na givim hat bilong yu. No ken pret long harim staa bilong Holi Spirit i kirapim yu long bikpela desisen. No ken larim pret long samting nogut i stopim yu long mekim gutpela samting.

Sios I laik harim tingting bilong yu.

Pop Francis: *Mi putim yu long han bilong Maria bilong Nazaret, yangpela meri God i laikim tumas, bai em i ken holim han bilong yu na stiaim yu long amamas bilong tok yesa long singaut bilong God na tok, “****Mi redi na stap****.”*

*Translated by: Bp Douglas Young svd*